Torsdag holder Aalborgs borgmester Thomas Kastrup-Larsen, regionsrådsformand Ulla Astman og politidirektør Anne Marie Roum Svendsen pressebriefing med information til nordjyderne.

I morgen klokken 11 er der information til nordjyderne på baggrund af, at der opleves et stigende smittetryk flere steder i landet, og blandt andet de store byer er hårdt ramt. Det er Thomas Kastrup-Larsen, borgmester i Aalborg Kommune, Ulla Astman, regionsrådsformand i Region Nordjylland og Anne Marie Roum Svendsen, politidirektør ved Nordjyllands Politi, som holder pressebriefing, hvor de har et vigtigt budskab til alle nordjyder og særligt aalborgenserne. I en meddelelse fra Aalborg Kommune står der: "Vi ser stigende smittetryk flere steder i landet, og de store byer er hårdt ramt. Derfor holder Aalborg Kommune som landets 3. største kommune, Region Nordjylland og Nordjyllands Politi fælles pressebriefing. Her bliver nordjyderne informeret om, hvordan der gøres klar til et eventuelt større smitteudbrud her, hvilke tiltag der er sat i værk allerede for at være på forkant, samt hvordan nordjyderne/aalborgenserne kan hjælpe til med at holde smittetrykket nede." TV2 Nord følger torsdagens pressebriefing.